Il-Mulej waħdu hu Alla Mhux lilna, Mulej, mhux lilna, iżda lil ismek sebbaħ, għat-tjieba u l-fedeltà tiegħek. Għaliex għandhom jgħidu l-ġnus: "Fejn hu Alla tagħhom?" Fis-smewwiet hu Alla tagħna; hu jagħmel kulma jogħġbu. Fidda u deheb huma l-allat tagħhom, xogħol ta' idejn il-bniedem. Għandhom il-fomm, u ma jitkellmux; għandhom l-għajnejn, u ma jarawx; għandhom il-widnejn, u ma jisimgħux; għandhom l-imnieħer, u ma jxommux; għandhom l-idejn, u ma jmissux; għandhom ir-riġlejn, u ma jimxux; ebda leħen ma joħroġ minn fommhom. Bħalhom ikunu dawk li jagħmluhom, u dawk kollha li jittamaw fihom. Iżrael ittama fil-Mulej; hu l-għajnuna u t-tarka tagħhom. Dar Aron ittamaw fil-Mulej; hu l-għajnuna u t-tarka tagħhom. Dawk li jibżgħu mill-Mulej ittamaw fil-Mulej; hu l-għajnuna u t-tarka tagħhom. Il-Mulej jiftakar fina u jberikna; ibierek 'il dar Iżrael, ibierek 'il dar Aron. Ibierek 'il dawk li jibżgħu mill-Mulej, kemm iż-żgħar u kemm il-kbar. Ikattarkom ħafna l-Mulej, lilkom u 'l uliedkom. Imberkin intom mill-Mulej, li għamel is-sema u l-art. Is-smewwiet huma s-smewwiet tal-Mulej; imma l-art hu taha lill-bnedmin. Mhumiex il-mejtin li jfaħħru l-Mulej, anqas ħadd minn dawk li jmorru fis-skiet; imma aħna li nbierku l-Mulej, minn issa u għal dejjem. Hallelujah!